Mbete sê binnekort oor geheime stemmingSpeaker Baleka Mbete. Foto: AP Photo/Denis Farrell Baleka Mbete, speaker van die nasionale vergadering, sal Maandag haar besluit bekend maak of die mosie van wantroue teen pres. Jacob Zuma Dinsdag met ŉ geheime stemming beslis sal word of nie. Die wetgewer het in ŉ kort verklaring gesê Mbete sal die aankondiging om 15:30 tydens ŉ mediakonferensie by die parlement maak. Die DA het die eerste versoek vir die mosie op 30 Maart vanjaar ingedien en die mosie sou aanvanklik op 18 April gedebatteer word. Die mosie is egter op ys geplaas nadat die United Democratic Movement (UDM) en die EFF ŉ aansoek voor die konstitusionele hof ingedien het om te versoek dat die mosie met ŉ geheime stemming beslis word. Die konstitusionele hof het op 22 Junie bevind dat Mbete verkeerd was toe sy gesê het sy is nie by magte om te besluit oor die geheime stemming nie. Die hof het beslis dat Mbete nou weer ’n besluit moet neem op grond van die uitspraak. Hoofregter Mogoeng Mogoeng het gesê daar is geen regsgronde waarvolgens die hof die speaker kan dwing om op ’n geheime stemming te besluit nie. Mbete het daarna al die partye in die nasionale vergadering genooi om voorleggings aan haar te maak rakende hul siening oor die stemproses en het gesê sy sal hul insette in ag neem wanneer sy haar besluit neem.